**Simontornya 700 éves jelképe, a vár**

(rövid ismertető)

**A vár és urai**

A település névadója, **Salamonfia Simon** alországbíró[[1]](#footnote-1) a XIII. század utolsó harmadában IV. Béla királytól kapta meg a Szigetnek nevezett földterületet és jogot arra, hogy vártornyot építsen. 1277-ben minden bizonnyal már állt a vártorony, amelyben az emeleteken lakott a várúr családjával és a fegyveres őrségével. A földszinten kaphatott helyet a konyha és a belső cselédség, a pince pedig raktárként és börtönként szolgálhatott, mint megannyi korabeli várban.

Az Árpád-ház kihalása után, I. Károly Róbert trónra jutásával a tolnai csatában vitézül harcoló **Hencfia János** kapta meg az utód nélkül elhunyt Salamonfia Simon itteni birtokait 1324. január 16-án.[[2]](#footnote-2) Hencfia János budai rektor a várhoz tartozó birtokokat is megkapta: vár alatti föld, Börd, Menyőd, Parasztszékely (Kisszékely), Miszla, Vám, Igar, Dég, Soponya, Hörcsök, Hatvan, Bessenyő, Egres, Keselyűfészek (Fáncs) és (Vajta) a sáron túli föld. Az 1334. augusztus 23-án kelt oklevél szerint a *„…fehérvári káptalan előtt Salamon fia: Simon lánya: Nethasia, Ozorai András fia: Miklós rokona elismeri, hogy Hench fia: János mester mosoni ispán és óvári várnagy meg fia: Miklós megfizették neki anyja hitbére és jegyajándéka, meg saját leánynegyede fejében járó összeget.[[3]](#footnote-3)* Hencfia János birtokait gyermeke, **Hencfia Jánosfia Miklós** örökölte meg 1337-ben, aki benősült a nagyon előkelő Laczkfi családba, s magtalan halála esetén végrendeletileg sógorára, Laczkfi Istvánra[[4]](#footnote-4) hagyta a várat és tartozékait. Simontornya a Laczkfiak idején vált először jelentőssé.

A hatalmas birtokkal és hatalommal rendelkező **Laczkfi**ak 1346-1397-ig birtokolták a várat. Nekik köszönhetően I. (Nagy) Lajos király vásártartási jogot adott a településnek 1377. március 17-én. *„Simontornya* (Laczkfi) *István egyk. erd. vajda és néhai Dénes vajda fia István … kérésére vásárt ad a budai vásár mintájára … Szt-György 15-öd napján kezdődik 15 napig tart.”* [[5]](#footnote-5) Ezzel Simontornya oppidummá (mezővárossá) vált, annak minden kiváltságával. Lakói jobbágyok voltak, de kiváltságaik megkülönböztették őket a falusi jobbágyoktól. Kiváltságaik közé tartozott, hogy évi meghatározott összegben fizették adójukat, vezetőiket maguk választották, akik ítélkezhettek polgártársaik fölött. A mezővárost a választott bíró és az ugyancsak választott esküdtek irányították.

A Laczkfiak elindították Simontornyát a fejlődés útján. A család tagjai országos tisztségeket viseltek, a Simontornyát birtokló utódok pedig tiszteletből ill. a Lackfi család ágainak megkülönböztetése érdekében felvették a Simontornyai előnevet.[[6]](#footnote-6)

Zsigmond királytól a **Kanizsai család** kapta meg Simontornyát. *„…Symontornya rite et ab antiquo spectantibus, új adományul adja Kanisa-i János esztergomi érseknek s testvéreinek: Miklós tárnokmester zalai, vasi, soproni ispánnak és István ajtónállómester, somogyi* *ispánnak érdemeikért.*”[[7]](#footnote-7) *„…iktassa be Kanisa-i János mester fiait: János esztergomi érseket, Miklós tárnokmestert és István királyi ajtónállómestert új adomány címén a hűtlen Chakthornya-i Lachk fia István fia István vajda, Symonthornya-i Dénes vajda fia István és Debregez-i Lachk fia fenti István fia Miklós vajda fia András tolnamegyei Symonthornya várába a következő tartozékokkal együtt…”* [[8]](#footnote-8) Ők 1424-ben elcserélték a simontornyai uradalmat **Ozorai Pipo**[[9]](#footnote-9) sárvári birtokával.

A firenzei származású Filippo Scolari Ozorai András főúr leányát, Borbálát vette feleségül, és ezzel együtt felvette az Ozorai nevet. Simontornyával szépen kiegészítette ozorai birtokait. Ozorai Pipo azonban hamarosan elhunyt, özvegye pedig nem bírta egyben tartani a hatalmas vagyont, így Simontornya a nádorra szállt.

A nádortól vásárolta meg 1427-28 között a vagyongyűjtő **Garai János** erdélyi vajda, majd temesi főispán. Utódja, **Garai László** nádor idején vált először Simontornya országos jelentőségű [[10]](#footnote-10) esemény színhelyévé, ugyanis 1458-ban itt lépett szövetségre három nagyúr Mátyás király ellen: a király megsértődött gyámja, Szilágyi Mihály, a házigazda Garai László és Újlaki Miklós. *„Szilágyi Mihály elhagyta Belgrádot, és a Garaiak tolnamegyei várába, Simontornyára, sietett. Itt julius 26-ikán Garai Lászlóval és Ujlaki Miklóssal «fölbonthatatlan örök frigyre» lépett. Esküvel erősített fogadást tettek mindhárman, hogy mindennemű veszélyek között, bárki részéről és bármi módon fenyegetnék őket, összes erejökkel támogatni fogják egymást, és mindenki ellen, a ki személyöket és becsületöket, javaikat és híveiket megtámadná, legyen az idegen vagy hazafi, és álljon az bármilyen magas méltóságban, síkra fognak szállani. Ez leplezetlen hadüzenet volt a király ellen. És ezt nem tartották szükségesnek titkolni. Sőt úgyszólván tüntetőleg köztudomásra hozták. A szövetség megkötésének híre negyednapra az udvarhoz jutott.”* [[11]](#footnote-11)

Mátyás király az ellene szőtt összeesküvést leleplezte, Simontornya pedig hamarosan az uralkodó kezébe került. A király feleségének, **Beatrix királyné**nak ajándékozta, aki hazánkból való távozásáig, 1500-ig birtokolta a területet.

Simontornya hamarosan új gazdát kapott **Gergelylaki (Gergellaki) Buzlay Mózes**[[12]](#footnote-12) királyi főajtónállómester, főudvarmester majd országbíró személyében. A mezőváros mai nevét is akkor említették először abban az 1505. június 29-i oklevélben, amelyben Gergelylaki Buzlay Mózes első végrendeletében ráhagyta unokaöccseire Simontornya várát és tartozékait. Személyében egy igazán vallásos főúr került Simontornyára, aki emellett még nagyszabású építőmunkát is folytatott. Először is letelepítette a prédikáló dominikánusokat, templomot és zárdát építtetett számukra, s gondoskodott ellátásukról is. ***„Buzlay Mózes Tolna m. főispánja 1000 njuhot, 100 lovat, 25 ökröt, 25 tehenet, némely pusztákat, némely szőlőhelyeket”*** hagyományozta rájuk.[[13]](#footnote-13) 1524-ben bekövetkezett halálával nagy mecénását veszítette el a mezőváros. Az ő nevéhez fűződik a vár reneszánsz stílusú átalakítása (a kétszintes loggiát 1508-1509-ben építtette a vár falára), s ezzel Magyarország egyik legjelentősebb reneszánsz várkastélyává tette. Örökösei azért veszítették el Simontornyát, mert I. (Szapolyai) János királlyal elmulasztották meghosszabbítani régi adománylevelüket.

Ebben az időben már végleg egybeolvadt a három település (Menyőd, Sziget és Börd). Az 1505. évi oklevélben ***„Simontornya város Tolnában, Simontornya város Fejér megyében”*** szerepel. Vagyis Simontornya mezőváros egyik fele Tolna, másik fele Fejér vármegyéhez tartozott, a megyehatárt pedig a természetes vízfolyás jelentette.

Az új tulajdonos a király egyik legbizalmasabb embere, **Martonossy Pesthyeny** (Pöstyéni) **Gergely** lett, de a török hódítás miatt rövid ideig birtokolhatta a vidéket. A törökök bejövetelekor, 1543-ban a domonkosok is elmenekültek a településről.[[14]](#footnote-14)

**A török uralom idején**

Dr. Kiss István szerint a törökök 1543-ban szinte ellenállás nélkül vonultak be Simontornyára, s foglalták el az alig őrzött várat.[[15]](#footnote-15) Ők voltak az elsők, akik hadászati jelentőséget tulajdonítottak az építménynek, s rögtön akkorát, hogy a budai tartományhoz (vilajethez) tartozó kerület (szandzsákság) székhelyévé tették, s ezt a szerepet mindvégig (143 éven át) meg is tartotta. A várat átalakították, a külső védfalakat megerősítették, a körülötte folyó víz és mocsár pedig természetes védelmet nyújtott számukra.

Más vélemény szerint az 1543-as török hadjárat eredményeként a tolnai várak közül már csak Döbrököz, Tamási, Ozora, Simontornya volt magyar kézen. Szakály Ferenc szerint 1544 végén Tolna megye területén már nem volt magyar őrség. Ezt erősíti meg Evlia Cselebi török világutazó írása, melyben Simontornya bevételét a 951. évben (1544-ben) határozta meg. Még azt is leírta, hogy *„…Musztafa pasa és Kászim pasa foglalták el. A budai ejáletben külön szandsákbégi székhely, kétezer katonával…*.”[[16]](#footnote-16) Ezzel szemben Dávid Géza Simontornya, Ozora és Tamási elestét 1545. nyarának végére teszi. [[17]](#footnote-17)

Újabb, másféle vélemény alapján a magyar ellencsapások következtében Ozora és Simontornya várai többször is gazdát cseréltek. A többszöri hiábavaló török ostromok nyomában a budai pasa és több szandzsákbég együttes hadereje 1545 végére tudta Tolna megye északkeleti területét elfoglalni. Ahmed bég, a szandzsák területét, 1543—1544. évben portyáival déli irányban kezdte kiterjeszteni. Ezen törekvésének lett az áldozata a bég, mert Ozora és Simontornya várakat több alkalommal a töröktől a magyar bandériumok visszavették, ezért e sikertelenségek miatt 1545-ben Székesfehérvárról el is távolították. A budai pasa és több más szandzsák egyesített csapatai 1545 végére Tolna megye északkeleti részét Fehérvárhoz csatolták. [[18]](#footnote-18)

Székesfehérvár veszésérül való história 128. versszaka is megemlékezik Simontornyáról: [[19]](#footnote-19) „…*Gondolod, az Buda, Koppány, Simontornya,/ Egész Somogyság, Pécs és az Baranya, Szálváig alá, Szerem tartománya, / Ez helbűl eddig mihez juttak volna*…” [[20]](#footnote-20)

Székesfehérvár eleste után a környező falvak behódoltatása, majd Simontornya 1545. évi eleste után kiépült a már véglegessé váló új török közigazgatási rendszer.[[21]](#footnote-21)

A simontornyai szandzsák egyébként katonai erejét tekintve a budai vilajet leggyengébbjei közé tartozhatott, hiszen a hódolt terület belsejében hadászati szempontból érdektelen volt. [[22]](#footnote-22)

Tinódi verses krónikái között megmaradt Simontornya elestének emlékezete is:

*„Kiszálla sok néppel az Mehmet basa,/ Simontornyát, Döbrököszt és Ozorát*

*megyévé, elfoglaló az basa./ Onnat Hatvanra indula az basa.”*[[23]](#footnote-23)

Hamisak azok az ábrázolások, amelyek a simontornyai várat egy sziklás magaslatra ábrázolják. Valószínűleg a korabeli várak elhelyezkedése, illetve ábrázolási divat rajzoltatta hegytetőre a simontornyai erősséget.

Megmaradása a csodán kívül a vármegyei hivatal visszafogott munkatempójának is köszönhető. 1702-ben ugyanis Bécs elrendelte a vár lerombolását, de erre – az utókor szerencséjére – sem akkor, sem később nem került sor.

1. Turul – *„1277 julius 19-ikén Salomon fia Simon már megint az udvar kegyencze, a mennyiben László királytól fennebbi napon a tolnamegyei Högyész birtokot kapja; a fejésvári káptalannak beiktatási 71 jelentésből pedig kiviláglik, hogy e Simon akkor alországbiró. További sorsát nem ismerjük. A tolnamegyei Simontornya kétségkivül ő róla kapta nevét.”* [↑](#footnote-ref-1)
2. TML – Krammerer hagyaték – DL. 9481. . [↑](#footnote-ref-2)
3. Levéltári Közlemények, 71. (2000) C. Tóth Norbert: Oklevelek Simontornya középkori történetéhez, 1264–1543 / 93–127. o. [↑](#footnote-ref-3)
4. Laczkfi István erdélyi vajda, brassói majd szolnoki főispán volt [↑](#footnote-ref-4)
5. TML – Kammerer hagyaték – DL. 6413. [↑](#footnote-ref-5)
6. Turul 1884/2. „ …egy oklevélben … «de Simontornya» előnévvel illettetik; és mindez akkor, midőn a család … a simontornyai uradalmat névleg már nem bírta; és jeléűl annak, hogy a család kortársai sem voltak tisztában a nemzetség vezetéknevével, és jeléűl annak, hogy a család egyes tagjai éppen az időben igyekeztek a Laczk és Laczkfi név helyett az előkelőbb és hangzatosabb *«Simontornyai»* nevet adoptálni, midőn nemsokára a Mária és anyja Erzsébet királynék elleni pártállásuk miatt a … simontornyai uradalmaktól hűtlenség bélyegén elestek, és midőn már a minden fényelgést nivelláló magszakadás végtadiumához közeledtek.” [↑](#footnote-ref-6)
7. Zsigmond-kori oklevéltár - 4656 – 1397-03-04 / 538006 / DL 87647 [↑](#footnote-ref-7)
8. Zsigmond-kori oklevéltár - 4845 – 1397-06-24 / 54083 / DL 8234 [↑](#footnote-ref-8)
9. Luxemburgi Zsigmond hadvezére, kincstartó, temesi ispán és szörényi bán. Firenzei kereskedőcsaládból származott, kereskedősegédként került Magyarországra, majd Zsigmond király szolgálatába állt. Nemcsak kiváló katona volt, hanem kereskedelmi tapasztalatainak köszönhetően fontos gazdasági pozíciókat is sikerrel töltött be; ő felügyelte az arany- és sóbányákat, 1406**–**1407között kincstartó volt. Több hadjáratot is vezetett:1402-1403-ban Nápolyi László ellen, 1411-1412-ben Velence ellen, 1421-1422-ben a husziták ellen, 1423-ban és 1426-ban a török ellen. 1399-ben vette feleségül Ozorai András lányát. Később várat épített Ozorán, és a falut mezővárosi rangra emelte. Temesi ispánként kiemelkedő szerepe volt a Magyarországot védelmező végvárrendszer kiépítésében. [↑](#footnote-ref-9)
10. Előtte *„…1441-ben Hunyadi János és Újlaky Miklós a Kis László védelmére felállott seregeket Czikádornál széljelvervén, Simontornyát is megszállották, de több napi ostrom után félbehagyni kényteleníttettek.”* – írta Fényes Elek: Magyarország geográfiai szótára, mellyben minden város, falu és puszta, betürendben körülményesen leiratik. Kiadta Fényes Elek. Pesten 1851. Nyomatott Kozma Vazulnál. 2. kötet 29-30.o. [↑](#footnote-ref-10)
11. Magyar történelmi életrajzok – Hunyadi Mátyás 1440-1490 – Második könyv. Mátyás uralkodásának első évei 1458-1464. [↑](#footnote-ref-11)
12. Apja, Gergelylaki Buzlay László Újlaki Miklós familiárisa volt. Mózesre az első adat, hogy ő is tagja volt a Beatrixot Nápolyból Magyarországra kísérő magyar küldöttségnek 1476-ban. Tekintélye sokáig nagyobb volt, mint birtokai. 1500-től udvarmester, ekkor kapta a simontornyai várat és uradalmát. Fia asztalnokmester volt, ám vele a család kihalt. [↑](#footnote-ref-12)
13. TML – Kammerer Ernő hagyatéka [↑](#footnote-ref-13)
14. A hívek egészen addig gondozás nélkül maradtak, amíg az evangélikus majd a református prédikátorok meg nem jelentek Simontornyán. [↑](#footnote-ref-14)
15. A kortárs történetíró, Istvánffy Miklós szerint Simontornya és Ozora 1544-ben esett el. Veress D. Csaba szerint 1544. március – 1545. március között még magyar kézen volt a vár, hiszen innen indítottak támadásokat az Eszék-Mohács-Pécs-Buda közötti úton vonuló török seregek ellen. [↑](#footnote-ref-15)
16. Evlia Cselebi török világutazó magyarországi utazásai : 1664-1666.Budapest : MTA, 1908. VI, , 272 p. Simontornya 37-38.o. [↑](#footnote-ref-16)
17. Vadas Ferenc (szerk.): A Szekszárdi Béri Balogh Ádám Múzeum Évkönyve 14. (Szekszárd, 1988) [↑](#footnote-ref-17)
18. Fejér Megyei Történeti Évkönyv 19. (Székesfehérvár, 1989) Vass Előd: A török uralom kiépítése Székesfehérvárott 71-74.o. [↑](#footnote-ref-18)
19. Székesfehérvár veszésérül való história az nagyságos urnak, enyingi Török Istvánnak egy rab az tenger mellett, Galata tornyában írta, szomorúságos bánatjában. Nótája: Szertelen veszedelem reánk szállá avagy: sok csudák közül [↑](#footnote-ref-19)
20. Lauschmann Gyula: Székesfehérvár története I. Székesfehérvár 1998. Székesfehérvár bevétele és bukása 1601-1602. 165.o. [↑](#footnote-ref-20)
21. Fejér Megyei Történeti Évkönyv 6. (Székesfehérvár, 1972) Vass Előd: Székesfehérvár (Istulni Belgrád) XVI. századi török forrásai 277.o. [↑](#footnote-ref-21)
22. Vadas Ferenc (szerk.): A Szekszárdi Béri Balogh Ádám Múzeum Évkönyve 14. (Szekszárd, 1988) 277.o. [↑](#footnote-ref-22)
23. Tinódi Lantos Sebestyén: Krónika. Bp. 1984. 483.o. [↑](#footnote-ref-23)